Neymar

Začiatky

Narodil sa v Mogi das Cruzes. Futbal začal hrať od piatich rokov, za Santos FC, s ktorým podpísal ako sedemnásťročný profesionálnu zmluvu. Fanúšikovia si ho okamžite obľúbili, kvôli jeho dravosti, technike a futbalovej zručnosti.

Santos FC

Neymar debutoval za Santos ako sedemnásťročný 7. marca 2009. Svoj prvý gól zaznamenal 14. marca proti Mogi Mirim. Gól, ktorý strelil Neymar do siete Palmeirasu o mesiac na to zabezpečil Santosu postup do semifinále. Vo svojej prvej sezóne si pripísal 14 gólov v 48 zápasoch. V roku 2010 ako osemnásťročný zaznamenal viacero úspechov. Okrem toho, že sa stal najlepším strelcom a hráčom brazílskej ligy sa dostal aj do nominácie národného mužstva. Tréner Mano Menezes o ňom povedal, že o pár rokov sa stane najrešpektovanejším hráčom celého sveta. 5. februára 2012 strelil svoj stý gól čím sa dostal do povedomia širšej verejnosti, a o Neymara sa začala vážne zaujímať FC Barcelona a Real Madrid. Hoci mal so Santosom zmluvu do roku 2014, klub mu dovolil prestup už na začiatku roku 2013.

FC Barcelona

24. mája 2013 bol oficiálne oznámený Neymarov prestup do FC Barcelony za čiastku 57 miliónov eur.

2013/14: Prvá barcelonská sezóna

30. júla 2013 Barcelona remizovala 2–2 s Lechiou Gdańsk v priateľskom zápase. Neymar dal prvý gól za Barcu 7. augusta 2013 v zápase proti Thailand XI pri výhre 7–1.
V súťažnom zápase Neymar debutoval pri výhre 7–0 nad Levante. 21. augusta 2013 dal prvý gól za Barcelonu vo finále Supercopa de España proti Atléticu Madrid. Zápas sa skončil 1–1 a Barcelona vyhrala na základe pravidla gólu streleného na ihrisku súpera. 18. septembra 2013 debutoval v Lige majstrov. Pri výhre 4–0 nad Ajaxom Amsterdam asistoval na góle Gerarda Piquého.
Prvý gól v La Lige dal Neymar 24. septembra 2013 pri výhre 4–1 nad Realom Sociedad. 26. októbra 2013 si pripísal gól aj asistenciu vo svojom prvom El Clásicu a Barcelona porazila Real Madrid 2–1. 11. decembra 2013 dal hetrik Celticu pri výhre 6–1 v Lige majstrov.

2014/15: Treble a individuálny úspech

13. septembra 2014 dal Neymar svoje prvé dva góly v novej sezóne, keď vďaka nemu Barcelona porazila Athletic Bilbao 2–0. 27. septembra dal hetrik pri víťazstve 6–0 nad Granadou. Následne dal Neymar gól v každom z ďalších troch zápasov La Ligy včetne otváracieho gólu pri prehre 1–3 proti Realu Madrid.
24. januára 2015 si Neymar pripísal dva góly aj asistencie pri víťazstve 6–0 nad Elche. 28. januára 2015 dal svoj 20. gól v sezóne pri víťazstve 3–2 vo štvrťfinále Copa del Rey s Atléticom Madrid. 4. marca 2015 dal Neymar dva góly aj v semifinálovom zápase s Villarrealom, čo Barcelone zabezpečilo postup do finále. Dvakrát Neymar prekonal aj gólmana PSG pri domácej výhre vo štvrťfinále Ligy majstrov 2–0. 
V máji dal Neymar 3. gól zápasu Barcelona – Bayern Mníchov. Barca doma vyhrala 3–0 a vonku prehrala 2–3. Neymar dal oba barcelonské góly na štadióne Bayernu. Barca tak postúpila do finále.
6. júna 2015 dal Neymar 3. barcelonský gól vo finále Ligy majstrov proti Juventusu pri výhre 3–1. Barcelona tak oslavovala treble, teda výhru La Ligy, Copa del Rey a Ligy majstrov. Neymar sa stal ôsmym hráčom futbalovej histórie, ktorému sa podarilo vyhrať Copa Libertadores aj Ligu majstrov, a zároveň prvým hráčom, ktorému sa v oboch finálových zápasoch podarilo skórovať.
Sezónu Neymar ukončil s 39 gólmi vo všetkých súťažiach. V Lige majstrov sa spolu s Messim a Ronaldom stal najlepším strelcom (všetci traja dali 10 gólov). Trio Messi, Suárez, Neymar dalo dokopy 122 gólov.

2015/16: Španielske double

Neymar kvôli chorobe neodohral finále Supercopa de España 2015 a zápas proti Seville v Superpohári UEFA. 17. októbra 2015 dal Neymar štyri góly v zápase s Rayom Vallecano pri domácej výhre 5–2. 21. novembra 2015 si pripísal jeden gól a asistenciu pri víťazstve v El Clásicu proti Realu Madrid na Estadio Santiago Bernabéu 4–0. Dva góly dal Neymar aj v zápase s Realom Sociedad pri domácej výhre 4–0. 30. novembra 2015 bol nominovaný na ocenenie Zlatá lopta FIFA, kde sa umiestnil na 3. mieste za Lionelom Messim a Cristianom Ronaldom. 22. mája 2016 dal Neymar gól na 2–0 vo finále Copa del Rey, čím prispel k víťazstvu tejto trofeje. Barcelona tak sezónu zakončila ziskom dvoch trofejí: La Liga a Copa del Rey. Trio Messi, Suárez a Neymar zaznamenalo v tejto sezóne dohromady 131 gólov, čím prekonalo rekord najviac strelených gólov útočného tria v jednej sezóne.

2016/17: Posledná sezóna

Neymar bol hlavným strojcom postupu Barcelony v Lige majstrov cez Paris Saint-Germain pri domácom víťazstve 6–1 po vonkajšej prehre 0–4. Okrem dvoch gólov si pripísal aj asistenciu na gól Sergiho Roberta, ktorý padol v deväťdesiatej siedmej minúte a bol postupový. Tento dvojzápas sa zapísal do histórie ako najväčší obrat skóre v dejinách Ligy majstrov.
2. apríla 2017 dal Neymar 100. gól za Barcelonu vo všetkých súťažiach v jeho 177. zápase, keď pomohol k víťazstvu nad Granadou 4–1. 27. mája 2017 vo finále Copa del Rey dal Neymar svoj 105. gól za Barcelonu a pomohol k výhre nad Alavésom 3–1 v Madride.

Paris Saint-Germain

3. augusta 2017 bol oficiálne oznámený Neymarov prestup z Barcelony do parížskeho Saint-Germain. Parížania zaplatili za Neymara 222 miliónov eur, čím sa stal najdrahším hráčom na svete. Brazílčan podpísal zmluvu do roku 2022 a na dres dostal číslo 10, ktoré pred ním nosil Javier Pastore.

2017/18: Prvá sezóna a francúzske treble

Neymar debutoval za PSG 13. augusta 2017, keď skóroval v zápase vonku proti Guingampu. PSG vyhralo 3–0. Ďalšie dva góly dal Neymar v zápase proti Toulouse. Čoskoro vytvoril produktívne trio spoločne s Francúzom Kylianom Mbappém a Uruguajčanom Edinsonom Cavanim. Neymar dal po jednom góle aj v zápasoch Ligy majstrov proti Celticu, ktorý Parížania porazili 5–0, a proti Bayernu Mníchov. Ten porazili 3–0.
Pri výhre 3–0 s Marseille, v zápase hranom 25. februára 2018 sa Neymar zranil. Zlomil si kosť v pravej nohe. Následne odcestoval do Belo Horizonte, kde podstúpil úspešnú operáciu. Zranenie ho ale vyradilo z hry až do konca sezóny. Prvú sezónu za PSG tak zakončil s 28 gólmi v 30 zápasoch. V tejto sezóne získal Neymar v Paríži ligový titul, francúzsky pohár a francúzsky ligový pohár.

2018/19: Zranenie a ligový titul

12. augusta 2018 dal Neymar prvý ligový gól novej sezóny pri výhre 3–0 nad Caen v Parc des Princes. V ďalšom zápase skóroval z penalty pri víťazstve 3–1 nad Guingampom v Ligue 1. V nasledujúcom ligovom zápase s Angers si Neymar pripísal gól pri domácej výhre 3–1. PSG v danej sezóne vyhralo ligový titul.
3. októbra 2018 dal Neymar hetrik v zápase skupinovej fázy Ligy majstrov pri domácej výhre 6–1 nad Crvenou Zvezdou Belehrad. V januári 2019 sa zranil a neodohral osemfinálový dvojzápas Ligy majstrov proti Manchestru United. Parížania po vonkajšej výhre 2–0 doma podľahli červeným diablom 1–3 a vypadli. Neymar sa k prehre vyjadril prostredníctvom sociálnej siete Instagram a poriadne tam skritizoval výkony rozhodcov. UEFA ho následne potrestala stopkou na ďalšie 3 zápasy Ligy majstrov.
27. apríla 2019 skóroval Neymar vo finálovom zápase francúzskeho pohára proti Rennes, no futbalisti PSG zápas nezvládli dotiahnuť do víťazného konca a Rennes ich porazilo po penaltovom rozstrele.

2019/20

Neymar nefiguroval v nomináciách na zápasy v úvode sezóny. Špekulovalo sa o jeho prestupe späť do Barcelony, nič však nebolo potvrdené oficiálne.